C 214/46
ET
Euroopa Liidu Teataja
16.6.2023
Kolmapäev, 18. jaanuar 2023
117. rõhutab tungivat vajadust tõhustada ELi juhitavat Priština ja Belgradi dialoogi, et normaliseerida kahepoolsed suhted vastastikuse tunnustamise alusel; mõistab hukka Serbia ja Serbia toetatavate osalejate jätkuva eskaleeriva tegevuse, sealhulgas ebaseaduslikud blokaadid, vägivaldsed rünnakud ja sõjategevusega ähvardamise, mille eesmärk on sundida peale järeleandmisi ja õõnestada Kosovo Vabariiki; tuletab meelde oma seisukohta, et Kosovo Vabariigi iseseisvus on pöördumatu, ning kordab oma üleskutset viiele liikmesriigile, kes ei ole seda veel teinud, tunnustada Kosovo iseseisvust viivitamata;
118. väljendab heameelt Euroopa Ülemkogu 15. detsembri 2022. aasta otsuse üle anda Bosniale ja Hertsegoviinale kandidaatriigi staatus, eeldusel, et astutakse mitmeid samme suurendamaks riigi valmisolekut ühinemisläbirääkimisteks; nõuab tungivalt, et riigi poliitilised osalejad näitaksid üles pühendumust ja astuksid märkimisväärseid samme ELi liikmesuse suunas, jätkates komisjoni soovituses esitatud kaheksat sammu, tehes märkimisväärseid edusamme 14 põhiprioriteedi osas ja viies ellu olulisi reforme, sealhulgas valimisreforme kooskõlas siseriiklike ja rahvusvaheliste kohtute otsustega, et tagada kõigi kodanike ja põhirahvuste jaoks võrdsuse ja mittediskrimineerimise põhimõtted, nagu on sätestatud riigi põhiseaduses, ning austades täielikult Euroopa Inimõiguste Kohtu 22. detsembri 2009. aasta otsust Sejdić ja Finci vs.
Bosnia ja Hertsegoviina kohtuasjas; kutsub komisjoni ja Euroopa välisteenistust üles aitama Bosniat ja Hertsegoviinat peamiste prioriteetide kiirel elluviimisel ja mineviku natsionalistliku poliitika taastamise ärahoidmisel; kordab vajadust tagada, et iga kodaniku õigusi austataks olenemata etnilisest, poliitilisest ja usulisest kuuluvusest täielikult kooskõlas Euroopa Inimõiguste Kohtu otsuste, konstitutsioonikohtu otsuste ja Veneetsia komisjoni soovitustega;
119. mõistab hukka Bosnias ja Hertsegoviinas jätkuva separatistliku retoorika ja tegevuse, sealhulgas Bosnia riigi ja kolmandate riikide osalejate poolt selliste rahvuspühade tähistamise, mille Bosnia ja Hertsegoviina konstitutsioonikohus on tunnistanud põhiseadusevastaseks; kordab oma nõudmist võtta vastu sihipärased sanktsioonid destabiliseerivate osalejate vastu Bosnias ja Hertsegoviinas, sealhulgas nende vastu, kes ohustavad riigi suveräänsust ja territoriaalset terviklikkust, eelkõige Milorad Dodik ning teised Serblaste Vabariigi kõrged ametnikud ja kolmandate riikide ametnikud, kes toetavad separatistlikku poliitikat poliitiliselt ja materiaalselt; kutsub kõiki liikmesriike üles tagama, et nõukogu saaks sellised sanktsioonid vastu võtta;
120. tunnustab Euroopa Liidu vägede (EUFOR) operatsiooni Althea tööd ja väljendab heameelt selle 2022. aasta novembris lõppenud mandaadi pikendamise üle; tuletab meelde, et sellel missioonil on endiselt keskne roll Bosnia ja Hertsegoviina julgeoleku ning stabiilsuse tagamisel, ning kutsub ELi ja tema rahvusvahelisi partnereid üles suurendama selle suutlikkust;
121. märgib, et nõukogu tunnistas strateegilises kompassis, et julgeolek ja stabiilsus kogu Lääne-Balkanil ei ole ikka veel kindel ning et on oht, et Euroopa julgeolekuolukorra praegusel halvenemisel võib olla ülekanduv mõju; tuletab meelde, et strateegilises kompassis nõutakse Bosnia ja Hertsegoviina suveräänsuse, ühtsuse ja territoriaalse terviklikkuse toetamist;
122. väljendab muret Bosnia ja Hertsegoviina valimisseaduse ning Bosnia ja Hertsegoviina Föderatsiooni põhiseaduse muudatuste ajastamise, sisu ja viisi pärast, mille Bosnia ja Hertsegoviina kõrge esindaja esitas valimispäeval ning mis võivad õõnestada demokraatlikku legitiimsust ja tugevdada etnilist natsionalismi;
123. rõhutab, et Lääne-Balkani kandidaatriigid ja tulevased kandidaatriigid peavad oma poliitika täielikult vastavusse viima ELi ühise ÜVJPga, ning kutsub komisjoni ja liikmesriike üles kasutama ÜVJPd vahendina koostöö tugevdamiseks Lääne-Balkani riikidega; rõhutab, et ELiga ühineda soovivad riigid peavad Venemaa ebaseaduslikku agressioonisõda silmas pidades täielikult järgima põhiväärtusi ja ühist poliitikat; rõhutab, et inimõigused ja inimväärikus ei ole läbiräägitavad ning seetõttu peavad kandidaatriigid integreerima puuetega inimeste, LGBTI+ kogukonna, naiste ja tütarlaste ning muude vähekaitstud rühmade õigused kõikidesse sektoritesse ja poliitikavaldkondadesse; nõuab tihedamat koostööd ELi ning kandidaatriikide ja potentsiaalsete kandidaatriikide vahel julgeoleku ja kaitse valdkonnas;
124. on jätkuvalt sügavalt mures teadete pärast, et naabruspoliitika ja laienemise volinik püüab sihilikult mööda hiilida demokraatlike ja õigusriigi reformide kesksest tähtsusest ELi läbirääkijariikides ja seda õõnestada; nõuab tungivalt, et komisjon algataks sõltumatu ja erapooletu uurimise selle kohta, kas naabruspoliitika ja laienemise voliniku käitumine ja edendatud poliitika kujutavad endast komisjoni liikmete käitumisjuhendi ja voliniku aluslepingutest tulenevate kohustuste rikkumist;